《山水歌》
明代·张元祯

我曾扶醉登吴城，纵目长啸清风生。庐山万叠杳如发，平湖浩荡涵苍冥。

览之顿尔宽怀抱，觉得乾坤隘如灶。便将结草此栖迟，愒水玩山遂吾好。

别来数载居京师，黄埃满目衣裳缁。回思昔游不可得，时时清梦来往之。

苦炎正尔楼前坐，忽君持此来相过。披图恍惚惊心魂，好是良工为予作。

江流无穷山见影，绝似当时玩时景。是耶非耶子细观，精神飒爽炎威屏。

嗟余山水癖难移，奈兹簪组为吾羁。他时公家事一了，便当烂熳寻前时。

匡庐山下鄱湖口，买断溪山数千亩。芒鞋竹杖任逍遥，富贵功名付无有。

作者简介：（1437—1507）明江西南昌人，字廷祥，号东白。天顺四年进士。授编修，预修《英宗实录》，与执政议不合，引疾归。居家讲求性命之学。弘治初召修《宪宗实录》，进春坊左赞善，官至詹事。正德初进吏部侍郎。有《东白集》。